**premeditare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu-mi vorbi despre iubire

conceptual academic

ca şi cum ai ţine o dizertaţie în faţa studenţilor

cunosc teoria din scoarţă-n scoarţă

o aplic atunci când vreau să-i subliniez lacunele

pentru că orice teorie moare sub primul pas al realităţii

dă-mi voie să-ţi spun cum simt eu

iubirea e un terorist kamikaze

intră în mulţime detonându-şi încărcătura

în speranţa că victimele vor înţelege prea târziu ce s-a întâmplat

nu e raţională iubirea

dragostea mea

poate de aceea prea puţini o înţeleg

şi numai nebunii o trăiesc fără teamă

eşti curajos îndeajuns încât să-mi stai alături?

\*\*\*

trăiesc iubirea

mă devorează deși nu i-am citit cartea de identitate

tezele filozofice care-au despuiatat-o de veșminte

atunci când le poartă

și nu ascunde sub pelerină o vestă explozivă

ca unul ce n-are nimic

dar e dispus să piardă tot

aș putea să-ți spun ce simt

prinde-mă în palme

ascunde-mă între petale

voi exploda în mii de culori

ca bolta în noaptea dintre ani

și vom muri amândoi

pentru-a renaște acrobați

balansându-ne nebuni pe-aceeași coardă

numai împreună suntem în echilibru

liliana trif ioan grigoraș